Diit 88
Wiee kɛ kui̱ lua̱k
(Dit ji̱ kɔaar Kora)
1
Aɣ Kuoth Nhial ɛ ji̱n
Kuoth känädä,
ɣän bä cɔl ni ji̱ kɛ
cäŋdäär kɛnɛ wäär.
2
Ku palä mal ni liŋ,
kä gäŋ ji̱thku kɛ wieedä.
3
Kɛ ɣöö ci tieeydä thiäŋ kɛ rik,
kä ci tëkdä thia̱k nikɛ kɔ̱a̱k.
4
Ɣän ca ɣä kuɛn kɛɛl nikɛ
nɛy tin bi wä kɔ̱k,
ɣän cä cu ce̱tnikɛ ram
mi thil luääk.
5
Ca ɣä päl ce̱tnikɛ ram mi ci li̱w,
ce̱tnikɛ ram mi ca näk mi ca
tɔa̱a̱c rɛy kɔ̱kä,
cä ce̱tnikɛ nɛy ti ca pa̱l ruëëc,
nɛy tin /ci lɛ yop.
6
Ci ɣä cu la̱th ni rɛy kɔ̱a̱k
kunyä mi lue̱ŋ lue̱ŋ,
ci ɣä la̱th ni guäth
mi lue̱ŋ kä col.
7
Ci ŋɛ̈ɛ̈nydu thiak ɛlɔ̱ŋ kɛ ɣä,
kä ci muaŋdu ɣä kum ɛ dur.
8
Ci ɣä jakä ba̱nykɛ piny
ɛ mäthnikä,
ci ɣä cu jak kä
mi lökɛ ɛ kɛn.
Ca ɣä cu ga̱k rɛc guäth mi
/cä rɔ dëë met kual thi̱n,
9
Ci nyinkä lɛ nën kɛ kui̱ pärä.
Kä ɣän la cɔalä ni ji̱ lö
Kuoth Nhial ni ciaŋ,
ɣän tarä tetkä nhial palä ji̱.
10
Ji̱n la nyuthi nɛy tin ci li̱w
ti ga̱ykɛ naath?
Kä dëë nɛy ti ci li̱w ji̱ puany?
11
Ɛ dëë nhökdu min thil pek,
ku lat rɛy kɔ̱a̱kni kunyä,
kiɛ dëë ŋa̱thdu lat gua̱thni
nɛɛni tin ci da̱k?
12
Kä ba lätku tin ga̱ŋkɛ naath
ku ŋa̱c rɛy muɔ̱th,
kiɛ ba luäk känädu ŋa̱c muun
nɛɛni tin ca pa̱l ruëëc?
13
Duundɛ ɣöö la thiëëcä ni ji̱
kɛ luak lö Kuoth Nhial,
la palä ji̱ kɛ runwaŋ.
14
Kä ɛŋu mi yiäki ɣä
lö Kuoth Nhial?
Ɛŋu mɔ teyi rɔ mɔ kɛ ɣä?
15
Ɣän cä cuuc ɛlɔ̱ŋ ni ŋuɛɛtädä
ɛ la thia̱k ni lia̱a̱dä,
cä cuuc ɛlɔ̱ŋ kɛ duäcdu
ɛ cä ŋɔa̱a̱ŋ.
16
Ci ŋɛ̈ɛ̈nydu ɣä nor,
kä ci gakdu ɣä duɔ̱p ni piny.
17
La kɛn ɣä a go̱l piny kɛ cäŋ
kɛɛliw ce̱tnikɛ nyɔc.
Cikɛ ɣä go̱l kui̱ni diaal.
18
Ci ɣä jak kä ba̱nykɛ piny
ɛ nhöökä kɛnɛ mäthnikä,
muth cɛ cua̱ jɛn määthdä
min thia̱k kɛ ɣä.
